रात में बनेगा फ्लाई ओवर और सुबह रोड पर मिट्टी तक नहीं आएगी नजर
शहर में प्रस्तावित तीनों फ्लाई ओवर ब्रिज मुंबई के सिंगल पिलर तकनीक पर बनाए जाएंगें। सबसे पहले स्टेशन से अंबेडकर अस्पताल के बीच फ्लाई ओवर बनाया जाएगा। पूरा निर्माण रात के अंधेरे में होगा लेकिन सुबह लोगों लोगों को रोड में मिट्टी तक नजर नहीं आएगी। इस तरह फ्लाई ओवर के निर्माण से सड़क का ट्रैफिक सिस्टम प्रभावित नहीं होगा। रोड पर धूल भी नहीं उड़ेगी। इस तरह लोगों को किसी भी तरह की परेशानी नहीं होगी और फ्लाई ओवर बनकर तैयार हो जाएगा।
पीडब्ल्यूडी ने फ्लाईओवर की अंतिम डिजाइन के साथ पूरा प्रस्ताव तैयार कर लिया है। फ्लाई ओवर स्टेशन चौक से शुरू होगा और फाफाडीह रोड के ऊपर से देवेंद्र नगर चौक से होते हुए अंबेडकर अस्पताल चौक पर उतरेगा। करीब डेढ़ किलोमीटर लंबे इस फ्लाई ओवर पर 230 करोड़ खर्च होंगे। बजट का प्रस्ताव वित्त विभाग को भेजा जा चुका है। पीडब्लूडी विभाग के अफसरों ने बताया कि शहर में तीन फ्लाई ओवर में इस प्रोजेक्ट को ट्रैफिक की सर्वे रिपोर्ट के आधार पर प्राथमिकता देते हुए पहले बनाया जा रहा है। पीडब्लूडी ने ट्रैफिक सर्वे करवाया था। उसी रिपोर्ट से यह सामने आया कि दो अन्य प्रस्ताव की तुलना में इस रोड पर ही सबसे ज्यादा ट्रैफिक का दबाव है।
स्टील गर्डर तकनीक का प्रयोग
अफसरों ने बताया कि फ्लाईओवर के निर्माण में स्टील गर्डर तकनीक का इस्तेमाल किया जाएगा। इस तकनीक के अनुसार फ्लाईओवर के उपरी हिस्से को केवल सेट किया जाता है। इसे तकनीकी भाषा में गर्डर लांचिंग कहते हैं। यह गर्डर पहले से बना-बनाया रहता है। इसे लांचर मशीनों से केवल पिलर के ऊपर सेट किया जाएगा। ऐसे में निर्माण स्थल पर बहुत अधिक धूल व मिट्टी फैलने की समस्या नहीं होगी। देश में इस तरह के फ्लाईओवर को वर्तमान में काफी सफल माना जा रहा है। जानकारों के अनुसार इसे 50 वर्ष तक कहीं से भी मरम्मत करने की जरूरत नहीं होेगी। इसके अलावा नाइट विजन तकनीक से भी फ्लाईओवर का काम होगा। बड़े-बड़े क्रेन का प्रयोग होगा, जिसमें हाई मास्ट लाइट्स लगी रहेंगी। पिलर के लिए जो गड्ढे खोदे जाएंगे, उसके लिए भी आधुनिक यंत्रों का प्रयोग होगा। रात में जमा हुए रॉ मेटेरियल को सुबह होते-होते साफ कर दिया जाएगा, ताकि सड़क पर चलने वाली ट्रैफिक को कोई परेशानी ना हो।
बदला डिजाइन
स्टेशन चौक से अंबेडकर अस्पताल चौराहे के बीच बनने वाले फ्लाई ओवर का डिजाइन ऐन मौके पर बदला गया है। पहले यह फ्लाई ओवर तेलघानी नाका से शुरू होकर स्टेशन चौक होते हुए अंबेडकर अस्पताल चौराहे के बीच बनने वाला था। एक-दो सर्वे के बाद यह रिपोर्ट आई कि तेलघानी नाका से ओवर ब्रिज शुरू करने से उस रोड पर बड़े पैमाने पर तोड़फोड़ करनी होगी। उसके बाद भी फ्लाईओवर घुमावदार बनेगा। इतना ही नहीं रेलवे से भी जमीन मांगने की जरूरत पड़ती। उसकी कागजी प्रक्रिया में ज्यादा समय लगने की आशंका थी।
इसके अलावा फ्लाई ओवर वहां से शुरू करने से ट्रैफिक पर ज्यादा असर भी नहीं पड़ रहा था।
चौड़ाई 17 मीटर
फ्लाईओवर भले ही सिंगल पिलर पर बनेंगे, लेकिन ये फोर लेन होंगे। इनकी चौड़ाई 17 मीटर होगी। अभी शहर में जितने भी फ्लाई ओवर हैं, सभी तीन लेन हैं। नया फ्लाई ओवर उससे चौड़ा है, यह भविष्य की जरूरत को देखते हुए किया जा रहा है। फ्लाईओवर के नीचे फाफाडीह और अंबेडकर अस्पताल दो चौराहे आएंगे। दोनों चौराहों पर सुबह से देर रात तक ट्रैफिक का दबाव रहता है। इस बात को ध्यान में रखकर इन दोनों चौराहों का डिजाइन तैयार किया जाएगा। फ्लाईओवर बनने से पहले तथा बाद में आने वाली परेशानियों के लिए रोड-मैप अभी से ही तैयार किया जा रहा है।
ताकि अाने वाले 30 सालों तक ट्रैफिक संबंधी कोई परेशानी ना हो।
सिंगल पिलर के फायदे
सिंगल पिलर तकनीक से फ्लाई ओवर बनाने के कई फायदे हैं। सिंगल पिलर होने के कारण सड़क का ज्यादा हिस्सा ब्रिज के दायरे में नहीं आएगा। फ्लाई ओवर के एक पिलर की दूरी दूसरे से 20-25 मीटर होगी। चौराहों पर पिलरों के बीच 40 मीटर तक गैप होगा। इस वजह से नीचे वाली सड़क का ट्रैफिक भी स्मूद होगा। अफसरों के मुताबिक देश के कई बड़े शहरों में सिंगल पिलर फ्लाईओवर बनाए गए हैं। वहां यह तकनीक काफी सफल रही है। उनका सर्वे करने के बाद नतीजों को देखने के पश्चात ही फ्लाई ओवर इस तकनीक से बनाने का फैसला किया गया है। कंसल्टेंट कंपनी ने इसका पूरा प्रजेंटेशन दिखाया था। उसमें पीडब्लूडी मंत्री सहित प्रोजेक्ट से जुड़े तमाम बड़े अफसर शामिल हुए। प्रेजेेंटेशन में बताया गया कि किस तरह से फ्लाई ओवर कम कीमत में बनेगा और ब्रिज के जिस सड़क पर खड़ा होगा उस रोड का बेहतर उपयोग कैसे किया जा सकेगा।
बाकी दो फ्लाईओवर के लिए भी सर्वे
स्टेशन चौक वाले फ्लाई ओवर के साथ ही शास्त्री चौक से राजकुमार कॉलेज के बीच और और शास्त्री चौक से पुराने पुलिस मुख्यालय के बीच बनने वाले फ्लाई ओवर के लिए भी अंतिम सर्वे किया जा रहा है। शास्त्री चौक से राजकुमार कॉलेज के बीच बनने वाले फ्लाई ओवर में सबसे ज्यादा बाधा फूल चौक से तात्यापारा चौक के बीच वाले हिस्से में है। इस रोड का चौड़ीकरण अटका हुआ है। रोड का यह हिस्सा इतना संकरा है कि चौड़ीकरण के बगैर फ्लाई ओवर बनाया ही नहीं जा सकता। इस दिशा में भी पहल शुरू हो गई है। इसके बावजूद इस प्रस्तावित फ्लाई आेवर का भी सर्वे करवा लिया गया है।
मुंबई की सिंगल पिलर तकनीक पर बनाया जाएगा फ्लाई ओवर
hin_Deva hin_Deva hin_Deva bho_Deva hin_Deva hne_Deva hin_Deva hin_Deva awa_Deva hin_Deva hin_Deva kas_Deva hin_Deva mag_Deva hin_Deva hin_Deva